
«Se baila». Dramatúrgia: Melisa Hermida, Tamara Kiper i Lali Álvarez. Intèrprets: Tamara Kiper i Júlia Morella. Direcció: Melisa Hermida. Música original: Jackson Souvenirs. Vídeo: Melisa Hermida. Producció executiva La Badabadoc: Guada Cejas i Àngel Grisalvo. Producció executiva Timbre 4: Maxime Seugé i Jonathan Zak. Una coproducció de La Badabadoc, Timbre 4 i Grec 2025 Festival de Barcelona. Projecte en residència a la Nau Ivanow. Amb el suport de la Generalitat de Catalunya i On el teatre batega, dins del pla d’impuls a les residències de dramaturgia internacionals. Amb el finançament de l’ICEC. Festival Grec 2025. La Badabadoc, Barcelona. Del 3 al 17 de juliol 2025.

_______________________________________________________________
I si Godot fos un ós?

Explicaven les autores argentines a la presentació a la premsa (Melisa Hermida i Tamara Kiper) que l’espectacle és una reacció a la victòria electoral de Javier Milei a les eleccions presidencials d Argentina. “Se baila o se muere”, resumien, indignades, pel vot majoritari dels seus ciutadans: Actuar era l’únic que podien fer per rebelar-se.

El seu viatge va de la por animal per una amenaça imminent al deliri més còmic entre una becària sonidista i una insubornable documentalista naturalista. En el seu discurs (procurant capturar llops i óssos en plena Natura) hi ha una certa sensació d’espera de l’absurd. Com si l’animal, en gravar, fos el seu Godot particular.

El principal problema és que aquest discurs de queixa no es traspassa amb prou claredat a l’escena. Lali Álvarez és la dramaturga d’aquest costat de l’Atlàntic, que segella el projecte d’On el Teatre Batega de Barcelona i Timbre 4 de Buenos Aires. Ella combrega amb la preocupació pels abusos de la violència institucional (Ragazzo), per l’ètica amb la Natura (Life).


La peripècia anirà convertint la relació professional en període de proves en dues companyes que jugaran fins al final a una descoberta que pot acabar sent suïcida. Com la Natura que percep la virulència del canvi climàtic (Chipko, de Q Ars Teatre), com l’escepticisme amb la política que acaba a mans de reaccionaris populistes (Editto bulgaro, Camargagate…), les dues intèrprets trien desentendre’s de la humanitat, com Henry David Thoreau (Saunterer).

Una sortida que la rauxa demana, però que difícilment la raó pot assumir fins a l’extrem. Per combatre el populisme devastador capitalista de Milei no resol res refugiar-se a la Patagònia com una comunitat d’eremites (Salvació imminent... dels Sixto Paz), sinó combatent les fake amb rigor, compromís i solidaritat (Si existeix, encara no ho he trobat).

Jordi Bordes, Recomana, 19 juliol 2025

Se baila, se actua, se documenta

La Sala Badabadoc, en col·laboració amb la sala Timbre 4, de Buenos Aires, estrena “Se baila” de Lali Álvarez. L’escena catalana és una gran aliada de l’Argentina. Ja fa anys molts dels autors, directors i actors travessen l’Atlàntic per compartir, col·laborar i mostrar ambdues dramatúrgies. (Nelson Valente, Javier Daulte, Claudio Tolcahir, etc.)


La badabadoc és un petit teatre a la vila de gràcia, gestionat per magnífiques persones d’una banda i l’altra. Lali Alvarez em té habitualment enamorada amb les seves propostes. Sempre arriscades, sempre compromeses amb alguna o moltes causes. Sempre tenint cura dels actors i el públic. (no us perdeu Ragazzo, amb Oriol Pla, al setembre del 25 al Teatre Eòlia)


A Se baila, les dramaturgues Lali Álvarez, Melisa Hermida i Tamara Kiper s’han unit per parlar de l’art, de la creació, de la documentació periodística o cinematogràfica, de la convivència professional entre dues dones de diferents generacions. La jove amb somnis, il·lusions i empenta, la gran gat vell escaldat, desconfiada, i experta. La natura les empara en cada una de les seves aspiracions. Una natura imponent, que imposa respecte, i sorprèn.


Una magnífica interpretació de les actrius. Increïble la jova Júlia Morella, amb una frescor i naturalitat perfectes, i Tamara Kiper, temperada, continguda per fora, però fortíssima per dins.


La Badabadoc ofereix aquest teatre, que és més que de proximitat, és a tocar. A tocar de les emocions, de la suor, i en aquesta obra de la por, les incerteses, les ràbies i les mirades.


L’obra ens ajuda a qüestionar-nos si els artistes manipulen o tergiversen les històries, i si ho fan també els documentalistes quan posen el focus allà on volen posar-lo. ¿El que expliquem és la realitat, o és la nostra percepció de la realitat? També s’ho qüestionen les autores. Això i els xocs generacionals d’una realitat diversa. ¿La joventut pot ser una amenaça per a l’experiència? ¿És el com i el que vivim allò que existeix realment? ¿Necessitem els professionals de la comunicació marcar la diferència perquè se’ns tingui en compte? ¿I qui ho valora?


¿El bosc és una metàfora del que les noves generacions poden trobar en les sèniors? ¿Els arbres ho donen tot: oxigen, aigua, ombra, fem això amb els que venen darrere nostre? ¿Els oferim suport, ajuda, eines? Al final, tots hem de ballar junts, amb tot el que la vida ens ofereix. O ballem o morim.

Carme Canet, Recomana, 19 juliol 2025

